Mak
Ol i kisim Jisas i go long Pailat.
15
1Long moning taim tru ol hetpris wantaim ol bikman na ol tisa bilong lo na olgeta man bilong kot Sanhidaren ol pasim toktok. Em olsem na ol i pasim Jisas long rop na ol i kisim Em i go na putim Em long han bilong Pailat.
2Na Pailat i askim Jisas olsem, “Yu king bilong ol lain Juda o nogat?”
Na Jisas i bekim tok olsem, “Yes, Mi stap olsem yu tok.”
3Ol hetpris i sutim planti tok long Jisas. 4Na gen Pailat i askim Jisas olsem, “Yu bai bekim tok bilong ol o nogat? Harim, ol i sutim planti tok long Yu.”
5Tasol Jisas i no mekim wanpela tok bilong bekim ol. Na Pailat i tanim het.
6Na kastem pasin bilong ol dispela lain i olsem, long taim bilong Kaikaim Bret i No Gat Yis ol manmeri bai makim wanpela kalabusman na gavman bai larim em i go fri. 7Na long dispela taim wanpela man i stap long kalabus nem bilong em Barabas. Em i kalabus wantaim ol man i laik kapsaitim gavman. Ol dispela lain i bin kirapim pait bilong rausim gavman na ol i bin kilim sampela man i dai. 8Em olsem na ol planti manmeri i kam long Pailat na ol i askim Pailat long bihainim dispela kastem pasin na larim wanpela kalabusman i go fri.
9-10Na Pailat i klia olsem, ol hetpris i jelas tasol long Jisas na ol i putim Jisas long han bilong em. Olsem na, Pailat i askim ol dispela planti manmeri i kam long em olsem, “Yupela laikim mi larim king bilong ol lain Juda i go fri long yupela, a?” 11Tasol, ol hetpris i kirapim bel bilong ol manmeri na ol i askim Pailat long larim Barabas i go fri na Jisas nogat.
12Na Pailat i tokim ol olsem, “Orait, tasol mi bai mekim wanem long dispela man yupela save kolim king bilong ol lain Juda?”
13Na ol i bikmaus olsem, “Nilim Em long diwai kros.”
14Na Pailat i askim ol olsem, “Olsem wanem? Em i mekim wanem rong?”
Tasol, ol i bikmaus moa yet olsem, “Nilim Em long diwai kros.”
15Na Pailat i laik amamasim ol dispela planti manmeri. Olsem na, em i larim Barabas i go fri. Na em i givim oda olsem, “Wipim Jisas.” Na bihain long dispela em i putim Jisas i go long han bilong ol soldia bilong ol i ken i nilim Em long diwai kros.
Ol soldia i tok bilas long Jisas.
16Ol soldia i kisim Jisas i go insait long haus bilong ol gavman, em i haus Pratoriam, na ol i singautim olgeta soldia i kam. 17Ol i pasim wanpela purpel klos long Jisas, na ol i raunim rop i gat nil na putim long het bilong Em. 18Na ol i stat nau na singaut olsem, “Mipela givim biknem long Yu, King bilong ol lain Juda.” 19Planti taim ol i paitim het bilong Jisas long stik. Na ol i spetim Em. Na ol i brukim skru na lotuim Em. 20Na taim ol i mekim ol dispela giaman pasin inap pinis, orait ol i rausim purpel klos long Em na ol i putim bek klos bilong Em yet. Na ol i kisim Em i go bilong nilim Em long diwai kros.
Ol i nilim Jisas long diwai kros.
21Na wanpela man bilong taun Sairini, nem bilong em Saimon, em i papa bilong Aleksander na Rufus, em i kam na em i laik i go insait long siti. Ol soldia i lukim Saimon na ol i fosim em long karim diwai kros bilong Jisas i go. 22Na ol i kisim Jisas i go long wanpela hap, nem bilong em Golgota. Minim bilong dispela nem i olsem, Hap bilong Het Bun. 23Na ol i laik givim sampela wain ol i bin tanim marasin wantaim, tasol Jisas i no kisim. 24Na ol i nilim Jisas long diwai kros. Na ol soldia i pilai satu bilong skelim ol wan wan klos bilong Jisas namel long ol yet.
25Long 9 klok long moningtaim ol i nilim Jisas long diwai kros. 26Na long liklik blakbot samting we ol i save raitim tok bilong wanem ol i kilim man i dai, ol i raitim, KING BILONG OL LAIN JUDA. 27-28Na ol i nilim tupela raskol wantaim Jisas. Wanpela ol i nilim long diwai kros long han sut bilong Jisas na narapela ol i nilim long diwai kros long han kais bilong Jisas. 29Na ol manmeri i go kam ol i sutim tok nogut long Jisas, na ol i tanim het na mekim tok olsem, “Em nau, Yu man i gat strong bilong brukim tempel na wokim nupela gen long 3-pela de. 30Orait, Yu lusim diwai kros na kam daun na sevim Yu yet.”
31Na ol hetpris na ol tisa bilong lo ol tu i mekim tok bilas long Jisas namel long ol yet. Na ol i tok olsem, “Em i bin sevim ol narapela manmeri, tasol Em i no inap sevim Em yet. 32Sapos Yu Krais na Yu King bilong ol lain Israel, orait nau Yu kam daun long diwai kros na mipela i ken i lukim na bilip.” Na tupela man ol i nilim long diwai kros wantaim Jisas ol tu i mekim tok bilas long Em.
Jisas Em i dai.
33Na long 12 klok tudak i kamap long olgeta hap bilong ol i go inap long 3 klok long apinun. 34Na long 3 klok Jisas i mekim bikmaus olsem, “Eloi, Eloi, lama sabaktani?” Minim bilong dispela tok i olsem, “God bilong mi, God bilong mi, long wanem as Yu lusim mi?
35Na taim ol sampela manmeri i sanap klostu i harim dispela bikmaus, ol i tok olsem, “Harim, Em i singautim Elaija.”
36Wanpela man em i ran i go na em i kisim spans i pulap long wain na em i pasim long stik na apim i go long Jisas bilong Em i ken i dring. Na em i mekim tok olsem, “Nau yumi larim Em. Elaija bai kam na kisim Em i kam daun o nogat, yumi wet na lukim.”
37Na Jisas i mekim bikmaus strong moa na Em i dai.
38Na bikpela laplap bilong tempel em i bruk long antap i go daun olgeta. 39Na kepten bilong ol soldia em i sanap klostu long Jisas, na taim em i harim krai bilong Jisas na em i lukim hau Jisas Em i dai, em i tok olsem, “Tru tumas, dispela man Em i Pikinini bilong God.”
40Na sampela meri i sanap longwe liklik na ol i lukluk i stap. Wanpela bilong ol em i Maria bilong Makdala, na narapela em i Maria mama bilong namba 2 Jems na bilong Jose, na narapela em i Salome. 41Taim Jisas i bin i stap long Galili, ol dispela meri i bihainim Jisas na lukautim Em. Na planti meri ol i bin kam long Jerusalem wantaim Jisas na ol tu i sanap na lukluk i stap.
Ol i plenim Jisas.
42-43Jisas Em i dai long Fraide, em i de bilong redim olgeta samting bilong de Sabat. Em olsem na long apinun Josep bilong Arimatea em i strong na em i go long Pailat bilong askim em long kisim bodi bilong Jisas. Josep em i memba bilong kot Sanhidaren na em i gat nem long dispela samting. Na tu, Josep i save wetim kingdom bilong God. 44Orait na taim Pailat i harim olsem Jisas i dai kwiktaim, em i kirap nogut. Na em i singautim kepten bilong ol soldia na em i askim em, “Jisas i dai pinis, a?” 45Na kepten i tok, “Yes.” Na Pailat i larim Josep i kisim bodi bilong Jisas. 46Em olsem na Josep i go baim sampela laplap bilong pasim bodi. Em i kisim bodi bilong Jisas i kam daun long diwai kros, na em i raunim laplap long bodi, na em i putim bodi bilong Jisas long wanpela matmat ol man i bin wokim long bikpela ston. Na em i tanim tanim wanpela ston i kam na pasim maus bilong matmat. 47Maria bilong Makdala na Maria mama bilong Jose tupela i lukim Josep i putim bodi bilong Jisas long matmat.
mos_Latn tpi_Latn unk tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn